Luka Maksimović (25) student je komunikologije koji je pod pseudonimom Ljubiša Preletačević Beli postao politička senzacija predsjedničkih izbora u Srbiji, koji se održavaju u nedjelju i na kojima bi prema anketama mogao dobiti oko deset posto glasova te ući u drugi krug s premijerom Aleksandrom Vučićem. S Belim smo razgovarali u Mladenovcu, u kavani njegova oca “Kod Sidžima”.

Počeli ste prije nepunih godinu dana kao lokalna politička inicijativa ovdje u Mladenovcu i bili iznenađenje lokalnih izbora. Danas ste glavna politička atrakcija na predsjedničkim izborima s ozbiljnim šansama ulaska u drugi krug, a privukli ste pozornost i izvan nacionalnih okvira. O vama pišu NYT, Deutsche Welle, HuffPost… U čemu je tajna Belog?

Vjerojatno u kombinaciji dvije stvari – jedinstvenom pristupu i iskrenosti, koja je nekako prognana iz politike. Pogrešno se čini da je postalo normalno, razumljivo, čak i poželjno da nas političari lažu. Onaj koji ne laže ispada budala. Međutim, reakcija naroda na ismijavanje takvog sistema pokazuje da obični ljudi odlično vide sve i da su se spremni boriti za promjenu takvog sistema.

U Belom ima neke univerzalne simbolike, bijelo kontra crnila, svjetlost kontra tame, dobro protiv lošeg… Vodi li Beli tu univerzalnu bitku?

Takva dihotomija odlična je za parodiranje i otvara mnogo prostora. Iako cilj nije nikakva univerzalna bitka na nivou dobra i zla, odgovornost i iskrenost koje smo maloprije spominjali jesu univerzalne vrijednosti koje treba vratiti na mjesto koje im pripada. Kako je ova priča počela kao lokalna inicijativa i proširila se na republičku razinu, također se s terena politike može preseliti na univerzalno. I to ne radi Beli, već svatko pojedinačno tko je protiv ovakva nakaradnog ustrojstva.

Hoće li na Uskrs pobijediti svjetlost nad tamom?

To bi bila baš lijepa simbolika, ali na Uskrs je drugi krug izbora. Beli pobjeđuje u prvom.

Dolazeći ovamo, još od Šida pa sve do Mladenovca, bodu oči plakati premijera Vučića s uočljivim trostrukim šesticama… Znamo da je to simbol Nečastivog. Borite li se vi protiv Zla?

Nemojte, molim vas. Pa gdje ste vi to vidjeli? Mi smo više puta čuli premijera kako kaže da kampanju vodi izvan radnog vremena, a da radi po 20 sati na dan, kao i da kampanja ne košta ništa te da nema spotove i propagandni materijal. Ja ne znam gdje ste vi to vidjeli kad premijer kaže da to ne postoji.

Kažete da niste političar i da nemate program. Kako mislite pobijediti bez programa?

Programa smo se naslušali otkad znamo za sebe. Ono što mene zanima jest to je li netko vidio da je neki program proveden. Pa, čak se i neki drugi predsjednički kandidati hvale da samo oni imaju program, time jasno stavljajući do znanja što misle o takozvanim programima drugih. Mrtvo slovo na papiru koji se okreće kako god puhne vjetar. Beli nema vremena, a ni potrebe da se bavi takvim stvarima.

Vi kao da ne uvažavate princip realnosti... samo govorite i nudite ljudima ono što žele. Nije li to populizam?

E, lijepo ste rekli. Nudimo ljudima ono što žele. A pritom im ne nudimo posao preko stranke, plaću, a da ništa ne rade, funkciju koju ne zaslužuju... Vi sad procijenite što to ljudi žele i čega im je dosta.

Primijetio sam da vi nikoga ne kritizirate. Naprotiv, čak hvalite svoje protivnike. Kako mislite tako pobijediti?

Trebalo bi kritizirati, ali Beli je meka srca. Kako da kritiziram one koji mu daju toliko materijala za parodiju i koji su zapravo razlog zašto Beli ima toliku podršku. Ponižavaju oni sami sebe, ne treba im pomoć oko toga.

Šalite se na ozbiljan način, a vaša se šala pokazala ozbiljnijom od onih ozbiljnih… Je li ta vaša satira jedini način borbe protiv demagogije?

Svakako da jest. Satira je uvijek najoštrija u teškim društvenim prilikama. Ona je često mjerilo stvarnog stanja u društvu i najiskreniji vid borbe. Satira je tako koncipirana da, ako nije iskrena i utemeljena, automatski nema nikakvu vrijednost. Ako se pokaže vrijednom, a ova naša očigledno jest, onda je to baš pravo vrijeme i mjesto za nju.

Hvalite Vučića kao premijera. Želite li vi njemu svojom kandidaturom zapravo pomoći da ostane premijer?

Pa, kako da ga ne hvalim, jeste li gledali televiziju u Srbiji u posljednje vrijeme? Sve je sjajno, bolji smo od Njemačke, a uskoro ćemo biti još bolji. Za dvije do tri godine, tako kažu. Jedini je problem što je on rekao da neće ostati premijer ako neki opozicijski kandidat postane predsjednik, premda ja mislim da se samo šalio. Ne bi mu bilo prvi put.

Premijer Vučić nije dao ostavku kad se kandidirao za predsjednika. Pola Dnevnika je premijer, pola predsjednički kandidat... Primjećujete li kod njega sličnu dvojnost kao i kod sebe?

Sve je to pomiješano. Pa vidjeli ste onaj spot u avionu. Pokušaj da se objedine dvije najjače funkcije u državi i time spriječi bilo kakva mogućnost kontrolnog mehanizma između njih te da se to predstavi kao dobra stvar. Umjesto da funkcije, koje god one bile, budu institucionalno određene i nezavisne, mi već desetljećima imamo iskrivljivanje i prilagođavanje tih funkcija osobnim ambicijama. Nije Vučić prvi u tome, samo je najočigledniji, a i aktualan.

Kandidat ste razočaranih, apstinenata, mladih… Što s onim starijima, kako privući ostale na svoju stranu?

Prvo, mladi su svakako najglasniji i najbrojniji, ali nikako nisu jedini koji podržavaju Belog. To smo imali prilike vidjeti od objavljivanja kandidature. Drugo, ne radimo mi ništa da nekoga privučemo da bismo povećali broj glasova. Mi radimo ono u što iskreno vjerujemo i tko to prepozna i kod sebe, automatski je privučen. Ako se nečim možemo pohvaliti, to je da je svaki glas za Belog i na lokalnim i na predsjedničkim izborima znak iskrene podrške.

Što će biti vaš prvi potez na mjestu predsjednika?

Prvi je potez ženidba. Srbija mora imati prvu damu, a moja je Maja savršena za to.

Jeste li vi paradoks na koji vlast nema odgovor?

Mislim da su nas utrenirali da cijelu politiku gledamo kao na nešto žestoko mistificirano. “Šuti, što ti znaš, oni su u politici 100 godina”. A onda krenemo od lokalnog nivoa gdje Beli ima 12 odbornika u SO Mladenovac koji su vrlo ozbiljna opozicija i vidi se da se ti iskusni preletači i političari ne znaju nositi s ozbiljnom, argumentiranom kritikom mladih i neiskusnih oporbenjaka. Ništa tu nije mistificirano. Samo iskrenost, integritet i rad.

Kažete da se čujete s Trumpom, a s Putinom ste u rodbinskim odnosima. Izgleda da imate odlične veze u međunarodnoj politici…

Pa, kako ne. Beli je ozbiljan lik i svjetski ljudi to prepoznaju. Ima Beli prijatelje svuda, ako nešto treba srediti, samo javite, dogovorit ćemo.

Je li vam uzor Trump? Vaš imidž pomalo podsjeća na njegov… I jednom i drugom prvo su se smijali, dok nije postalo ozbiljno…

Opet ste pogrešno informirani. Prvo je Beli ušao u politiku, pa tek onda Trump. Kad je Beli predsjedavao Skupštinom u Mladenovcu, Trump je i dalje gradio hotele. Beli je s biznisom završio još devedesetih.

Hoćete li posjetiti Hrvatsku, raditi na unapređenju odnosa?

Naravno. Samo mir, sreća i ljubav. Ljubi Čika sve.

>>'Hrvati su u Srbiji ranjena zajednica. Za koga glasati bude li drugi krug, a u njemu Vučić i Šešelj?'

>>Prošle je godine bio izmišljen lik na lokalnim izborima, a sada je u utrci za predsjednika Srbije